SA ekonomiese groei kry nog ’n knouArgieffoto. Suid-Afrika se ekonomiese groeivooruitsigte vir die tweede kwartaal het weer eens ’n knou gekry. Die tweede kwartaal strek van April tot Junie. Groei het in die eerste kwartaal met 2,2% verlangsaam. Sou die tweede kwartaal se groeisyfer teleurstel, kan die ekonomie ’n tegniese resesessie betree. Statistiek Suid-Afrika het die week aangekondig dat vervaardigingsvolumes in Junie met 0,7% verbeter het. Die vorige drie maande se hersiene syfer was 2% teen die vorige 2,3%. Die uitslag was swakker as markverwagtinge en het ontleders se kommer aangeblaas. Volgens ekonome is daar nou duidelike tekens dat die ekonomie nie aan die gang kan kom nie. En volgens die gegewens het twee sektore in die produksievertoning positief getoon, twee sektore het niks bygedra nie en ses sektore het laer produksie getoon. Die ekonomiese agentskap NKC Research sê talle struikelblokke staar die vervaardigingsektor nog in die gesig. Dit sluit die hoër brandstofpryse en hoër belastinguitgawes, wat ’n demper op aanvraag geplaas het, in. Dit het ’n beduidende rol op nuwe bestellings geplaas. Die maatskappy wys daarop dat op ’n globale front die beoogde handelsoorlog tussen Amerika en China ekonomiese herstel wêreldwyd kan benadeel en wat die sektor nog verder kan strem. Die maatskappy het bygevoeg dat, ofskoon die sektor se vooruitsigte nie goed lyk nie, die swakker Rand ’n positiewe impak op die sektor kan hê. Intussen was daar nog slegte nuus vir die ekonomie. Volgens Standard Bank het sy aankoopbestuurdersindeks in Junie tot 49,3 verswak. Dit was 50,9 in Junie en het vir die eerste keer tot onder 50 sedert Januarie gedaal. Die indeks word deur IHS Markit saamgestel. Enige syfer bo 50 is positief en onder 50 negatief. Volgens die indeks het privaatsektoraktiwiteit afgeneem weens laer uitsette, en ’n verswakking in nuwe bestellings omdat maatskappye met swak aanvraag moet stoei. Boonop het die reeks stakings die afgelope ruk ook die sektor benadeel. Tot dusver was die grootste staking by Eskom wat deur geweldpleging en intimidasie gekenmerk is. ’n Groter staking is in die staatsdiens afgeweer. Twee positiewe faktore wat Standard Bank uitwys, is die lae verbruikersinflasievooruitsig en rentekoerse wat hoogs waarskynlik bestendig gaan bly. Daar is egter een stukkie goeie nuus vir die ekonomie die afgelope week. Sakevertroue het in Julie vir die eerste keer in ses maande weer kop opgetel. Sakevertroue word as ’n belangrike drywer van ekonomiese groei beskou. Die Sacci-beheerde indeks het laas in Januarie gestyg. Sacci het egter gemaan dat die sakegemeenskap lugtig is om beleggings in kapitaalprojekte te maak weens die onsekerheid oor die grondhervormingsbeleid.